নাদিন স্ট্রসেন

নাদিন স্ট্রসেন (জন্ম ১৮ই আগস্ট, ১৯৫০) একজন আমেরিকান আইন পণ্ডিত এবং নাগরিক স্বাধীনতা কর্মী, যিনি ১৯৯১ থেকে ২০০৮ সাল পর্যন্ত আমেরিকান সিভিল লিবার্টিজ ইউনিয়ন (এসিএলইউ)-এর সভাপতি হিসেবে দায়িত্ব পালন করেছিলেন। একজন উদার নারীবাদী হিসেবে তিনি ছিলেন এসিএল ইউ-এর নেতৃত্বদানকারী প্রথম মহিলা। স্ট্রসেন নিউ ইয়র্ক ল স্কুলের অধ্যাপক এবং কাউন্সিল অন ফরেন রিলেশনস ও অন্যান্য পেশাদার সংস্থার সদস্য।

প্রাথমিক জীবন এবং শিক্ষা 
স্ট্রসেনের জন্ম ১৯৫০ সালের ১৮ই আগস্ট নিউ জার্সির জার্সি সিটিতে। তাঁর মাতামহ যুগোস্লাভিয়া থেকে মার্কিন যুক্তরাষ্ট্রে অভিবাসী হয়ে এসেছিলেন। প্রথম বিশ্বযুদ্ধের সময় তিনি সামরিক সেবা করতে অস্বীকার করার অধিকার প্রকাশ করেছিলেন, যার ফলে তাঁকে হাডসন কাউন্টির আদালতে জনসমক্ষে অপমানিত হতে হয়েছিল। স্ট্রসেনের বাবা, উড্রো জে স্ট্রসেন, জার্মানিতে জন্মগ্রহণ করেছিলেন, যেখানে তাঁকে অর্ধ-ইহুদি হিসেবে চিহ্নিত করা হয়েছিল এবং তিনি নাৎসিবাদের বিরুদ্ধে কথা বলতেন। তাঁকে স্কুল থেকে বের করে বুচেনওয়াল্ড কনসেনট্রেশন ক্যাম্পে রাখা হয়েছিল যতক্ষণ না আমেরিকান সৈন্যরা তাঁকে মুক্ত করে। স্ট্রসেনের মা, জাতীয় নারী সংস্থার সদস্য এবং পরিকল্পিত পিতৃ-মাতৃত্বের সমর্থক ছিলেন, তিনি নারী অধিকারে বিশ্বাস করতেন।

তাঁর আট বছর বয়সে, তাঁর পরিবার মিনেসোটার হপকিন্সে চলে আসে। ছোটবেলায়, তিনি স্থানীয় পাবলিক লাইব্রেরিতে ঘন ঘন যাতায়াত করতেন। তিনি প্রথমে একজন শিক্ষক হিসেবে কর্মজীবন গড়ে তোলার কথা ভেবেছিলেন; হপকিন্সের উচ্চ বিদ্যালয়ে পড়ার সময়, স্ট্রসেন স্কুলের বিতর্ক দলের সদস্য হিসেবে নিজেকে প্রতিষ্ঠিত করেছিলেন, সবার মধ্যে তিনি ছিলেন একমাত্র মেয়ে। ১৯৬৮ সালে, স্ট্রসেন র‍্যাডক্লিফ কলেজে ভর্তি হন, যেখানে তিনি ১৯৭০ সালে উইনথ্রপ হাউসে যাওয়ার আগে হোমস হলের (বর্তমানে ফোরজাইমার হাউসের একটি অংশ) বাসিন্দা ছিলেন। তিনি এবং তাঁর স্বামী এলি নোয়াম দুজনেই যখন হার্ভার্ডে ছিলেন, তখন তাঁদের পরিচয় হয়েছিল। এলি নোয়াম অ্যাডামস হাউসে একজন শিক্ষক ছিলেন।

বিতর্কে অংশগ্রহণের পাশাপাশি, স্ট্রসেন স্নাতক ছাত্রী হিসেবে নারীবাদের প্রতি আগ্রহী হয়ে ওঠেন। তিনি নাগরিক স্বাধীনতাবাদের রাজনৈতিক দর্শনের প্রতি আকৃষ্ট হয়েছিলেন, পরে তিনি স্মরণ করেন যে "সমাবেশের স্লোগান ছিল প্রজনন স্বাধীনতা এবং যুদ্ধবিরোধী আন্দোলন"। তিনি ১৯৭২ সালে ন্যাশনাল মেরিট স্কলার হিসেবে ইতিহাস ও সাহিত্যে স্নাতক (বিএ) ডিগ্রি অর্জন করেন এবং ফাই বিটা কাপ্পার সদস্যপদ লাভ করেন। এরপর স্ট্রসেন হার্ভার্ড ল স্কুলে পড়াশোনা করেন, হার্ভার্ড ল রিভিউ- এর সম্পাদক হন এবং ১৯৭৫ সালে জুরিস ডক্টর (জেডি), ম্যাগনা কাম লড ডিগ্রি অর্জন করেন। স্নাতক শেষ করার পর, তিনি মিনেসোটা সুপ্রিম কোর্টে এক বছরের জন্য আইন কেরানি ছিলেন।

কর্মজীবন 
স্ট্রসেন ১৯৭৬ থেকে ১৯৭৮ সাল পর্যন্ত মিনেসোটার মিনিয়াপোলিসে ব্যক্তিগতভাবে আইনজীবী হিসেবে কাজ করেছেন, তারপর ১৯৭৮ থেকে ১৯৮৪ সাল পর্যন্ত নিউ ইয়র্ক সিটিতে সুলিভান ও ক্রমওয়েলে কাজ করেছেন। তিনি নিউ ইয়র্ক ল স্কুলে ক্লিনিক্যাল ল-এর সহযোগী অধ্যাপক হিসেবে শিক্ষকতা শুরু করার জন্য প্র্যাকটিস ছেড়ে দেন, নিউ ইয়র্ক ল স্কুলে তিনি ১৯৮৪ সাল থেকে ১৯৮৮ সাল পর্যন্ত ছিলেন। স্ট্রসেন সাংবিধানিক আইন, ফেডারেল আদালত এবং মানবাধিকার বিষয়ে বিশেষজ্ঞ।

১৯৮৩ সালে, স্ট্রসেন আমেরিকান সিভিল লিবার্টিজ ইউনিয়ন (এসিএলইউ) এর জাতীয় পরিচালনা পর্ষদে যোগদান করেন, তারপর ১৯৮৫ সালে এর জাতীয় নির্বাহী কমিটিতে যোগদান করেন। ১৯৮৬ থেকে ১৯৯১ সাল পর্যন্ত তিনি সংগঠনের সাধারণ পরামর্শদাতা হিসেবে দায়িত্ব পালন করেন। ১৯৯০ সালের বসন্তে, এসিএলইউ সভাপতি নরম্যান ডরসেন ঘোষণা করেন যে তিনি পদত্যাগ করবেন। চার প্রার্থীর মধ্যে স্ট্রসেন দ্বিতীয় ব্যালটে জয়ী হয়ে পদ গ্রহণ করেন।

এসিএলইউ-এর সভাপতি 
১৯৯১ সালে, স্ট্রসেন আমেরিকান সিভিল লিবার্টিজ ইউনিয়নের প্রথম মহিলা সভাপতি হন। তিনি ছিলেন এই পদে ষষ্ঠ ব্যক্তি। সভাপতি হিসাবে, স্ট্রসেন ২০০টিরও বেশি পাবলিক উপস্থাপনা করেছেন। ২০০৮ সালের মে মাসে, তিনি পদত্যাগের ঘোষণা করেন। ২০০৮ সালের ১৮ই অক্টোবর, নিউ ইয়র্কের ব্রুকলিন ল স্কুলের সাংবিধানিক আইনের অধ্যাপক সুসান হারম্যানকে এসিএলইউ তাঁর স্থলাভিষিক্ত হিসেবে নির্বাচিত করে।

অন্যান্য কার্যক্রম 
তিনি ২০০০ সালের তথ্যচিত্র ডার্টি পিকচার্স-এ অভিনয় করেছিলেন। ২০০১ সালের অক্টোবরে, স্ট্রসেন ওয়াশিংটন, ডিসির ন্যাশনাল থিয়েটারে ইভ এনসলারের নাটক, দ্য ভ্যাজাইনা মনোলোগস-এ অতিথি তারকা হিসেবে থিয়েটার অভিনয়ে আত্মপ্রকাশ করেন।

২০১৫ সালে জন মার্শাল হারলান ২-এর সভাপতিত্বে আইনের অধ্যাপক হিসেবে নিযুক্ত হওয়ার পর, তিনি সাংবিধানিক আইন এবং মানবাধিকার পড়ান।

২০১৯ সালে, তাঁর বই "হেট: হোয়াই উই শুড রেজিস্ট ইট উইথ ফ্রি স্পিচ, নট সেন্সরশিপ" ওয়াশিংটন ইউনিভার্সিটি ইন সেন্ট লুইস কমন রিডিং বই হিসেবে নির্বাচিত হয়েছিল। ২৬শে আগস্ট, বিশ্ববিদ্যালয়ে একটি মূল বক্তব্য রাখেন স্ট্রসেন। ২০২১ সালের ১২ই এপ্রিল, "শেপিং ওপিনিয়ন" অনুষ্ঠানে, স্ট্রসেন এবং উপস্থাপক টিম ও'ব্রায়েন তাঁর মতামত নিয়ে আলোচনা করেন, ক্ষতিকারক বা "ঘৃণাত্মক বক্তব্য" সেন্সর না করে প্রতিরোধের সম্ভাব্য সমাধান নিয়ে তাঁরা আলোচনা করেন, এটি তিনি নিজের বইতেও উল্লেখ করেছেন।

২০২৩ সালের এপ্রিলে নিউ ইয়র্ক সিটিতে ফাউণ্ডেশন ফর ইণ্ডিভিজুয়াল রাইটস অ্যাণ্ড এক্সপ্রেশনের উদ্বোধনী অনুষ্ঠানে স্ট্রসেন বক্তৃতা দিয়েছিলেন।

 একাডেমিক ফ্রিডম অ্যালায়েন্স (এএফএ), প্রতিষ্ঠাতা সদস্য
 অস্টিন বিশ্ববিদ্যালয় (ইউএটিএক্স), প্রতিষ্ঠাতা সদস্য

ব্যক্তিগত জীবন 
১৯৮০ সালে স্ট্রসেন কলম্বিয়া বিজনেস স্কুলের অধ্যাপক এলি নোয়াম কে বিবাহ করেছেন। বড় হবার পর তাঁর মা তাঁকে পুতুলের সাথে খেলতে নিষেধ করেছিলেন। এই অভিজ্ঞতা থেকে পরবর্তীতে তিনি সন্তান না নেওয়ার সিদ্ধান্ত নিয়েছিলেন।

নির্বাচিত প্রকাশনা 

 ১৯৯৫:  ডিফেণ্ডিংপর্নোগ্রাফি: ফ্রি স্পিচ, সেক্স অ্যাণ্ড ফাইট ফর উইমেন'স রাইটস ( )
 ১৯৯৬: বস্পিকিং অফ রেস, স্পিকিং অফ সেক্স: হেট স্পিচ, সিভিল রাইটস অ্যাণ্ড সিভিল লিবার্টিজ ( )
 ২০১৮: হেট: হোয়াই শুড উই রেজিস্ট ইট উইথ ফ্রি স্পিচ, নট সেন্সরশিপ ( )

তথ্যসূত্র

বহিঃসংযোগ 

 প্রোফাইল  — নিউ ইয়র্ক ল স্কুল
 সিভি — নিউ ইয়র্ক ল স্কুল
 ফিলাডেলফিয়া এরিয়া আর্কাইভের কাগজপত্র
    ।
    ।
 প্রিন্সটন বিশ্ববিদ্যালয়ের সিলি জি. মাড পাণ্ডুলিপি গ্রন্থাগারে নাদিন স্ট্রোসেনের গবেষণাপত্র
 
 

উদারতাবাদী নারীবাদ
হার্ভার্ড ল স্কুলের প্রাক্তন শিক্ষার্থী
র‌্যাডক্লিফ কলেজের প্রাক্তন শিক্ষার্থী
জার্মান ইহুদি বংশোদ্ভূত মার্কিন ব্যক্তি
মার্কিন নারীবাদী লেখক
জীবিত ব্যক্তি
১৯৫০-এ জন্ম
এইচঅডিও মাইক্রোবিন্যাসসহ নিবন্ধ